ເມື່ອບໍ່ດົນມານີ້, ຫວຽດນາມ ແລະຈີນ ໄດ້ຈັດຕັ້ງການເຈລະຈາທາງໄກຮອບທີ XIV ກຸ່ມປະຕິບັດງານກ່ຽວກັບເຂດທະເລນອກອ່າວພາກເໜືອ ແລະຮອບທີ XI ກຸ່ມປະຕິບັດງານປຶກສາຫາລືກ່ຽວກັບການຮ່ວມມືພ້ອມກັນພັດທະນາບົນທະເລ ຫວຽດນາມ-ຈີນ.
ຫົວໜ້າຄະນະປະຕິບັດງານຝ່າຍຫວຽດນາມ ແມ່ນທ່ານຫງວຽນດັ້ງທັງ - ຫົວໜ້າກົມຄະນະກຳມະການຊາຍແດນແຫ່ງຊາດ, ກະຊວງການຕ່າງປະເທດຫວຽດນາມ, ແລະ ຫົວໜ້າຄະນະປະຕິບັດງານຝ່າຍຈີນ ແມ່ນທ່ານ Yang Renhuo - ຜູ້ຕາງໜ້າວຽກງານຊາຍແດນ ແລະ ທະເລ, ກະຊວງການຕ່າງປະເທດຈີນ.
ໃນບັນຍາກາດທີ່ເຕັມໄປດ້ວຍໄມຕີຈິດມິດຕະພາບ, ກົງໄປກົງມາ, ສ້າງສັນ,ສອງຝ່າຍໄດ້ແລກປ່ຽນຄໍາຄິດເຫັນກ່ຽວກັບບັນດາໜ້າວຽກຂອງສອງກຸ່ມປະຕິບັດງານ; ເຫັນດີເປັນເອກະສັນອີງໃສ່ຂັ້ນຕອນທີ່ໄດ້ເປັນເອກະພາບສືບຕໍ່ຊຸກຍູ້ການເຈລະຈາກໍານົດເຂດທະເລນອກອ່າວພາກເໜືອ, ແລະການຮ່ວມມືພ້ອມກັນພັດທະນາຢູ່ທະເລຕາເວັນອອກ ໃຫ້ບັນລຸຄວາມຄືບໜ້າຖືກຕາມຂໍ້ກໍານົດຂອງກົດໝາຍສາກົນ, ໂດຍສະເພາະແມ່ນສົນທິສັນຍາສະຫະປະຊາຊາດ ວ່າດ້ວຍກົດໝາຍທະເລປີ 1982 ເຊິ່ງສອງປະເທດລ້ວນແຕ່ເປັນສະມາຊິກ.
ສອງຝ່າຍຍັງໄດ້ເນັ້ນໜັກເຖິງຄວາມສຳຄັນຂອງການປະຕິບັດຢ່າງເຂັ້ມງວດ ສຳຫຼັບຄວາມຮັບຮູ້ລວມຂອງການນຳຂັ້ນສູງສອງພັກ ແລະ ສອງລັດກ່ຽວກັບການຮັບມືທີ່ໜ້າພໍໃຈສຳຫຼັບບັນຫາທາງທະເລ ແລະ "ຂໍ້ຕົກລົງກ່ຽວກັບຫຼັກການພື້ນຖານຂອງທິດທາງແກ້ໄຂບັນດາບັນຫາຢູ່ທະເລຫວຽດນາມ - ຈີນ”, ຄວບຄຸມຄວາມບໍ່ລົງຮອຍກັນ, ບໍ່ມີການກະທຳເຮັດໃຫ້ສະພາບການສັບສົນ, ຂະຫຍາຍການຂັດແຍ້ງ, ຕ້ອງການປົກປັກຮັກສາສັນຕິພາບ ແລະ ສະຖຽນລະພາບຢູ່ທະເລ.
ສິ້ນສຸດກອງປະຊຸມ, ສອງຝ່າຍເຫັນດີສືບຕໍ່ດຳເນີນການເຈລະຈາຮອບທີ XV ກຸ່ມປະຕິບັດງານກ່ຽວກັບເຂດທະເລນອກອ່າວພາກເໜືອ ແລະ ຮອບທີ XII ກຸ່ມປະຕິບັດງານປຶກສາຫາລືກ່ຽວກັບການຮ່ວມມືພ້ອມກັນພັດທະນາບົນທະເລ ຫວຽດນາມ-ຈີນ ໃນໄລຍະເວລາທີ່ເໝາະສົມໂດຍສອງຝ່າຍຕົກລົງຜ່ານທາງການທູດ.
ຄຳຮຸ່ງ